ཟླ་བ་དྲུག་པའི་དུས་སུ་ས་མཐོར་དྲོད་འཇམ་ཉི་མ་རབ་ཏུ་འཕྲོས་པས་བརྗིད་ཆགས་ཉམས་དགའ་བའི་མུ་འབྲེལ་གངས་རི་རྣམས་དགའ་མའི་ལུས་ཀྱི་བདེ་དྲོད་འཕེལ་ནས་རྔུལ་ཆུ་ཐོན་པ་ཇི་བཞིན་ཆབ་རོམ་ཞུ་བའི་ཆུ་རྒྱུན་འབབ་སྒྲ་ཤང་ཤང་རྣ་བར་སྙན་པ་དང་།ས་གཞི་ཀུན་ཏུ་རྩྭ་འཇམ་གསར་བ་སྔོ་ཐིང་ངེར་སྐྱེས་པའི་སྟེང་དུ་ཁྲ་ཚོམ་མེ་ཏོག་གིས་རབ་ཏུ་བརྒྱན་ཅིང་རྨད་བྱུང་ངོ་མཚར་གྱི་བཀོད་པས་ཡོངས་སུ་ཁེངས་ནས་འདུགདེ་ལྟ་བུའི་དབྱར་གྱི་དགའ་སྟོན་ལ་ཉེ་བར་གྱུར་པའི་སྐབས་དེར།ང་ཚོ་ཁ་བའི་ལྗོངས་ཀྱི་འཛིན་མའི་ལྟེ་བར་འཕགས་པ་དབུས་ཀྱི་ལྷ་ས་ནས་ཐོན་ཏེ་དབུས་གཙང་གི་མཚམས་སུ་གྲགས་པའི་གམ་པ་ལ་མོ་བརྒལ་བ་དང་།གངས་ཅན་སཱ་ལའི་སྨན་ལྗོངས་ཀྱི་རྒྱན་དུ་གྱུར་པའི་གྲགས་ཅན་ཡར་འབྲོག་གཡུ་མཚོའི་ལྗོངས་དེ་མིག་ལམ་དུ་ཤར་བ་དང་ང་ཚོའི་ཡིད་དབང་རབ་ཏུ་ཕྲོགས་བྱུང་།